## Carlos Mazón realça el sistema sanitari valencià que ha aconseguit en 2024 el rècord històric de 696 trasplantaments

*** Subratlla que la Comunitat Valenciana “lidera l’excel·lència mundial en donacions i trasplantaments” la qual cosa la posiciona com “un model que cal seguir per la comunitat científica”
* Destaca “la solidaritat i generositat” de la societat valenciana i ressalta que en 2004 el nombre de donants ha sigut de 305, la xifra més alta de la història
* Assenyala que “som una de les regions de més de cinc milions d’habitants amb la taxa més elevada de donació del món” i indica que la província de Castelló, amb 95 donants per milió de població té “la taxa més alta del món”
* Mostra l’orgull per “tot l’equip de sanitaris i professionals” que participen en el procés de donació i trasplantament i subratlla “el seu esforç, dedicació i qualitat humana i tècnica”
* Afirma que “continuarem barallant pel finançament que mereix la Comunitat Valenciana perquè és necessari per al nostre sistema públic de salut”**

**València.**

El president de la Generalitat, ha realçat el sistema sanitari de la Comunitat Valenciana que en 2024 ha aconseguit el rècord històric en trasplantaments realitzats i donants d’òrgans que demostra que “estem liderant l’excel·lència mundial en esta matèria i som un model a seguir per la comunitat científica”.

D’esta manera, les dades en 2024 reflectixen un total de 696 trasplantaments d’òrgans la qual cosa suposa un creixement del 14,3 % i 305 donants el que representa un 11,3 % més que en 2023 que “acrediten l’extraordinària labor dels professionals de la sanitat pública valenciana”.

Així s’ha expressat el cap del Consell durant la presentació del balanç de l’exercici 2024 que ha tingut lloc a l’Hospital de La Fe en un acte juntament amb el conseller de Sanitat, Marciano Gómez, i el coordinador de Trasplantaments de la Comunitat Valenciana, Rafael Badenes.

El cap del Consell ha mostrat el seu orgull per la “solidaritat i generositat” dels donants i les seues famílies i ha destacat la “gran labor de sanitaris i tot l’equip que participa en el procés de donació i trasplantament per la seua professionalitat i dedicació els 365 dies de l’any, les 24 hores del dia”.

De fet, ha afirmat que “són 150 persones de mitjana involucrades en este procés” entre sanitaris, forces de seguretat o personal de logística, i ha subratllat “l’esforç, l’exemplaritat i la qualitat humana i tècnica” dels professionals del sistema públic valencià.

El president ha destacat que “esta excel·lència ens posiciona com una de les regions de més de cinc milions d’habitants amb la taxa més elevada de donació del món”. Així, en 2024 el nombre de donants morts va ser de 305 dels quals es poden extraure diversos òrgans, al qual cal afegir als donants en vida.

Les dades reflectixen que la taxa de donants a la Comunitat Valenciana se situa en 57,4 per milió de població que ens posiciona per damunt de la mitjana nacional que és de 52,6. A més, cal destacar l’exemple de la província de Castelló amb 95 donants per milió de població com “la més alta del món”.

Així mateix, les dades de la Comunitat Valenciana estan molt per davant de la mitjana europea que és de 22 donants per milió de població i en el cas d’Alemanya d’11 donants per milió de població. A més, cal reflectir que en el món, el 90 % dels pacients que necessiten un òrgan moren en llista d’espera “mentres que en la nostra comunitat està taxa se situa en el 5 %”. Per això, el cap del Consell ha assegurat que estes dades “ens animen a seguir avant i no caure en l’autocomplaença per a millorar estos resultats”.

Durant la seua intervenció, el president ha tornat a reivindicar el finançament que “necessita la nostra terra perquè és per al nostre sistema públic de salut que, a pesar d’això, continua sent un referent internacional i és capaç d’oferir dades per damunt de la mitjana espanyola”.

**La Fe, el centre hospitalari d’Espanya que més trasplantaments du a terme**

En el balanç de 2024, la Comunitat Valenciana ha tancat l’exercici amb un total de 696 trasplantaments, amb rècords històrics en trasplantaments renals, pulmonars o cardíacs.

En concret, s’han fet 402 trasplantaments de renyó, un 13,2 % més que l’any anterior, 100 trasplantaments pulmonars, amb un augment del 35,1 %, i 47 cardíacs que són un 34,3 % més que en 2023. També s’han dut a terme 140 trasplantaments hepàtics i 7 de pàncrees.

Cal assenyalar que l’Hospital La Fe de València ha tornat a posicionar-se com un centre de referència tant a escala nacional com mundial amb 395 trasplantaments, i se situa així com el centre hospitalari d’Espanya que més trasplantaments realitza per davant del Vall d’Hebron.

A més, és el primer a Espanya amb el major nombre de trasplantaments hepàtics (105) i cardíacs (47). Igualment, ha dut a terme 136 trasplantaments renals, 100 pulmonars i set de pàncrees.

Així mateix, cal fer referència al fet que, entre els trasplantaments efectuats, 23 han sigut en pacients infantils, amb un creixement del 76,9 % respecte a l’any anterior i que reafirma l’aposta de la Generalitat per implantar un programa de priorització infantil.

De la mateixa manera, la Comunitat Valenciana s’ha situat com una regió innovadora i pionera a Espanya en la implantació de la donació en asistòlia controlada (DAC) amb recuperació cardíaca amb la posada en marxa de 39 procediments, 11 d’estos en el mateix Hospital La Fe, 23 en centres hospitalaris de la Comunitat Valenciana (programa DAC cardíaca mòbil) i 5 fora de la Comunitat.

Al respecte, cal indicar que l’Hospital La Fe va iniciar en 2024 el programa de DAC cardíaques infantils i s’ha posicionat com l’únic centre hospitalari d’Espanya que ha extret cor i pulmó per a receptors infantils diferents.

D’altra banda, en l’hospital Doctor Balmis d’Alacant durant l’any 2024 s’han dut a terme 69 trasplantaments de renyó i 35 hepàtics, mentres que en l’Hospital General Universitari d’Elx s’han escomés 40 trasplantaments renals. En l’Hospital Clínic Universitari de València s’han fet 4 trasplantaments de renyó i 64 en el Doctor Peset, i 52 trasplantaments renals en l’Hospital General de Castelló.

Fecha: 16/01/2025